Document ID: 32004D0361

Odločba Komisije
z dne 13. aprila 2004
o posebnih pogojih za uvoz ribiških proizvodov iz Romunije
(notificirano pod dokumentarno številko K(2004) 1330)
(Besedilo velja za EGP)
(2004/361/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 91/493/EGS z dne 22. julija 1991 o zdravstvenih pogojih za proizvodnjo in dajanje na trg ribiških proizvodov [1]in zlasti člena 11(1) Direktive,
ob upoštevanju naslednjega:
(1) V Romuniji je bil v imenu Komisije opravljen pregled zaradi preverjanja pogojev proizvodnje, skladiščenja in odpreme ribiških proizvodov v Skupnost.
(2) Zahteve v zakonodaji Romunije o zdravstvenih pregledih in spremljanju ribiških proizvodov se lahko štejejo za enakovredne zahtevam Direktive 91/493/EGS.
(3) Zlasti "National Sanitary Veterinary Agency" (NSVA) (Nacionalna sanitarna veterinarska agencija) je sposobna učinkovito preveriti uporabo veljavne zakonodaje.
(4) NSVA je uradno zagotovila, da se upoštevajo predpisi iz poglavja V Priloge k Direktivi 91/493/EGS glede skladnosti s standardi za zdravstveni nadzor in spremljanje ribiških proizvodov ter glede izpolnjevanja higienskih predpisov, enakovrednih tistim iz navedene direktive.
(5) Skladno z Direktivo 91/493/EGS je treba opredeliti natančne določbe za ribiške proizvode, ki se uvažajo v Skupnost iz Romunije.
(6) Treba je tudi narediti seznam odobrenih obratov, predelovalnih plovil ali hladilnic ter seznam zamrzovalnih plovil, opremljenih skladno z zahtevami Direktive Sveta 92/48/EGS z dne 16. junija 1992 o določitvi minimalnih higienskih pravil, ki se uporabljajo za ribiške proizvode, pridržane na krovu nekaterih plovil v skladu s členom 3(1)(a)(i) Direktive 91/493/EGS [2]. Te sezname je treba sestaviti na podlagi sporočil, ki jih NSVA pošlje Komisiji.
(7) Ta odločba bi se morala začeti uporabljati 45 dni po njeni objavi zaradi zagotavljanja potrebnega prehodnega obdobja.
(8) Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
"National Sanitary Veterinary Agency" (NSVA) je pristojni organ v Romuniji, določen za preverjanje in potrjevanje skladnosti ribiških proizvodov z zahtevami Direktive 91/493/EGS.
Člen 2
Ribiški proizvodi, uvoženi v Skupnost iz Romunije, morajo izpolnjevati zahteve iz členov 3, 4 in 5.
Člen 3
1. Vsako pošiljko mora spremljati oštevilčeno originalno zdravstveno spričevalo v skladu z vzorcem iz Priloge I, na enem listu, pravilno izpolnjenem, podpisanem in datiranem.
2. Zdravstveno spričevalo mora biti sestavljeno vsaj v enem izmed uradnih jezikov države članice, v kateri se opravljajo pregledi.
3. Na zdravstvenem spričevalu mora biti ime, naziv in podpis predstavnika NSVA ter njegov uradni žig v barvi, ki se razlikuje od barve drugih podatkov.
Člen 4
Ribiški proizvodi morajo izvirati iz odobrenih obratov, predelovalnih plovil ali hladilnic ali registriranih zamrzovalnih plovil, navedenih v Prilogi II.
Člen 5
Na vseh paketih mora biti neizbrisno napisana beseda "ROMUNIJA" ter številka odobritve/registracije obrata, predelovalnega plovila, hladilnice ali zamrzovalnega plovila porekla, razen pri nepakiranih zamrznjenih ribiških proizvodih, namenjenih za proizvodnjo konzervirane hrane.
Člen 6
Ta odločba se uporablja od 4. junija 2004.
Člen 7
Ta odločba je naslovljena na države članice.
V Bruslju, 13. aprila 2004

Labels: 0
3
18
6